ແຂວງວຽງຈັນໄດ້ສ້າງຂະບວນການສະເຫລີມສະຫລອງສອງວັນປະຫວັດສາດ ລາວ-ຫວຽດນາມ ຄື: ວັນເຊັນສົນທິສັນຍາມິດຕະພາບ ແລະ ການຮ່ວມມື ຄົບຮອບ 45 ປີ ແລະ ວັນສ້າງຕັ້ງສາຍພົວພັນການທູດ ຄົບຮອບ 60 ປີ ຢ່າງເປັນຂະບວນຟົດຟື້ນ ແລະເຕັມໄປດ້ວຍເນື້ອໃນຄວາມຫມາຍທີ່ເລິກເຊິ່ງ.
ທ່ານ ດາວເຮືອງ ນັນທະວົງ ຮອງເຈົ້າແຂວງວຽງຈັນມີຄຳເຫັນໃນໂອກາດສະເຫລີມສະຫລອງ ສອງວັນປະຫວັດສາດລາວ-ຫວຽດນາມໂດຍທ່ານໄດ້ຍົກໃຫ້ເຫັນມູນເຊື້ອທີ່ສຳຄັນແລະມີຄວາມຫມາຍທາງດ້ານປະຫວັດສາດອັນຍາວນານແລະເລິກເຊິ່ງໃນສະໄຫມຕໍ່ສູ້ກູ້ຊາດ ,ເຊິ່ງສາຍພົວພັນ ລະຫວ່າງ ພັກ-ລັດ ແລະ ປະຊາຊົນສອງຊາດ ແມ່ນສາຍພົວພັນທີ່ຈົງຮັກພັກດີ, ໂປ່ງໃສ, ມີຄວາມເຄົາລົບ ເຊິ່ງກັນ ແລະ ກັນ , ພ້ອມທັງໃຫ້ການຊ່ວຍເຫລືອຢ່າງສຸດອົກສຸດໃຈ, ໝົດຈິດໝົດໃຈ.ໂດຍໄດ້ສືບຕໍ່ເສີມຂະຫຍາຍ ສາຍພົວພັນມິດຕະພາບອັນຍິ່ງ ໃຫຍ່ຄວາມສາມັກຄີແບບພິເສດ ແລະ ການ ຮ່ວມມືຮອບດ້ານລະຫວ່າງ ລາວ-ຫວຽດນາມ ແລະ ເຕັມໄປດ້ວຍນ້ຳໃຈ ອັນຊື່ສັດຈິງໃຈ, ສະໜິດແໜ້ນຕໍ່ສູ້ເສຍສະລະ ເພື່ອ ຄວາມເປັນເອກະລາດ ເສລີພາບ ແລະ ພາລະກິດສ້າງສາ, ປົກປັກຮັກສາປະເທດຊາດ ໂດຍຜ່ານໄລຍະ ປະຕິວັດທີ່ຫຍຸ້ງຍາກ ແລະ ໄຊຊະນະອັນສະຫງ່າງາມ ຂອງປະຊາຊົນສອງຊາດ ລາວ- ຫວຽດນາມ, ໄດ້ສະແດງໃຫ້ເຫັນ ຢ່າງຈະແຈ້ງເຖິງບົດບາດສຳຄັນ ຄຸນຄ່າການປະຕິວັດ, ມະນຸດສະທຳ ແລະ ປະສິດທິຜົນອັນຍິ່ງໃຫຍ່ຂອງສາຍພົວພັນ ມິດຕະພາບ,ຄວາມສາມັກຄີແບບພິເສດ ແລະ ການຮ່ວມມືຮອບດ້ານ ລະຫວ່າງ ລາວ- ຫວຽດນາມ.
ທ່ານ ດາວເຮືອງ ນັນທະວົງ ຮອງເຈົ້າແຂວງວຽງຈັນມີຄຳເຫັນຕື່ມວ່າ: ໂອກາດວັນສະຫລອງສອງວັນປະຫວັດສາດດັ່ງກ່າວ ແຂວງວຽງຈັນໄດ້ຈັດຫລາຍກິດຈະກຳ ເຊັ່ນ: ຈັດປະຖະກະຖາຢູ່ແຕ່ລະເມືອງຕາມຄວາມເໝາະສົມ, ຈັດພິມປຶ້ມປະຫວັດການຮ່ວມມືລະຫວ່າງແຂວງວຽງຈັນ ກັບແຂວງຕ່າງໆຂອງຫວຽດນາມ ຄືແຂວງຮາຍເຢືອງ, ແຂວງອຽນບາຍ , ແຂວງເງອານ ແລະນະຄອນຮາຍຟອງ.